Haïti-aardbewing: Meer as 12 000 nou beseerBurgers het tydelike skuilings opgerig. (Foto: Reginald Louissaint Jr/AFP) Byna 2 200 mense is nou al dood in die aardbewing wat Haïti oor die naweek getref het. Meer as 12 200 mense is boonop beseer en ŉ onbekende aantal slagoffers is steeds onder die puin begrawe. ŉ Aardbewing van 7,2 het Saterdag ongeveer 160 km wes van die digbevolkte hoofstad Port-au-Prince plaasgevind. Die VN se kinderfonds (Unicef) het gesê meer as ŉ halfmiljoen kinders word deur die ramp beïnvloed nadat altesaam 77 000 geboue beskadig is en byna 53 000 heeltemal verwoes is. Naskokke het dae ná die aardbewing steeds in Les Cayes gewoed, terwyl burgers tydelike skuilings in velde probeer bou het. Intussen het die regering ŉ maand lange noodtoestand in die vier provinsies wat deur die aardbewing geraak is, aangekondig. Agt militêre helikopters uit Honduras is ook deur Amerika gehuur om mediese ontruimingspogings voort te sit. Sowat 40 mense is reeds vir noodbehandeling ontruim. ŉ Amerikaanse vlootskip het Woensdag in Haïti aangekom met ŉ span chirurge aan boord wat in verskeie veldhospitale gaan werk. Die jongste aardbewing volg net ŉ maand nadat pres. Jovenel Moise in ŉ sluipmoordaanval dood is. Die polisie en militêre magte is ontplooi om te sorg dat noodvoorraad slagoffers kan bereik.